Miralem Pjanic determinat li jibqa' ma' Barcelona Il-midfielder ta' Barcelona Miralem Pjanic huwa determinat li jibqa' fil-Camp Nou fis-sajf. Il-player ta' 30 sena ngħaqad mal-ġganti Katalani f'Settembru li għadda bħala parti mill-ftehim li ħa lil Arthur għand Juventus, iżda sabha diffiċli biex iħalli l-marka tiegħu mal-club immexxi minn Ronald Koeman. Il-midfielder deher fi 28 okkażjoni fil-kompetizzjonijiet kollha għal Barcelona iżda għadu ma skorjax goal jew provda assist, filwaqt li ilu ma jidher fil-La Liga mill-aħħar ta' Frar. Rapport reċenti ddikjara li Barcelona jistgħu iċedu lil Pjanic f'dan is-sajf sabiex jakkwistaw lil Georginio Wijnaldum ta' Liverpool. Madankollu, l-internazzjonali ta' Bosnja-Herzegovina żvela li huwa jixtieq ferm li jibqa' ma' Barcelona u jiġġieled għall-post tiegħu mat-team ta' Koeman. "Ma ffirmajtx ma' Barcelona biex nitlaq is-sena ta' wara. Iffirmajt biex nagħmel l-istorja mal-club li kien ilni nixtieq li ningħaqad miegħu għal bosta snin," qal Pjanic. Il-kuntratt attwali tal-midfielder fil-Camp Nou għandu jibqa' għaddej sa Ġunju 2024.